Broj: 711-I-2045-M-141/21-06-8

Zagreb, 3. prosinca 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Brune Hranića, općinskog načelnika Općine Vidovec**,za davanjem mišljenja Povjerenstva, na 150. sjednici, održanoj dana 3. prosinca 2021.g., donosi sljedeće:

**MIŠLJENJE**

**I. Sukladno odredbama ZSSI-a, nema zapreke da sin dužnosnika Brune Hranića, općinskog načelnika Općine Vidovec, sudjeluju u postupku dodjele studentskih stipendija kojeg provodi Općina Vidovec te da pod jednakim i unaprijed propisanim uvjetima kao i svi drugi studenti ostvari pravo na stipendiju.**

**II. Upućuje se dužnosnik Bruno Hranić da se, u svrhu očuvanja vlastitog integriteta i vjerodostojnosti te očuvanje povjerenja građana u nepristrano obnašanje dužnosti, izuzme od sudjelovanja u provedbi natječaja za dodjelu studentskih stipendija koje dodijeljuje Općina Vidovec te od donošenja odluke o dodjeli istih, kao i od potpisivanja ugovora o dodjeli stipendije sa svojim sinom te da za obavljanje navedenih radnji ovlasti pročelnika ili drugog službenika Općine Vidovec.**

**III. Povjerenstvo ukazuje dužnosniku da, s ciljem osiguranja transparentnog postupanja, okolnost da se na natječaj Općine Vidovec za dodjelu stipendija javio njegov sin, deklarira članovima Općinskog vijeća Općine Vidovec.**

Obrazloženje

Zahtjev za davanjem mišljenja Povjerenstva podnio je dužnosnik Bruno Hranić, općinski načelnik Općine Vidovec. Zahtjev je zaprimljen 2. studenog 2021., pod poslovnim brojem 711-U-5314-M-141/21-01-1, povodom kojeg se vodi predmet broj M-141/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Bruno Hranić obnaša dužnost općinskog načelnika Općine Vidovec u aktualnom mandatu od 24. svibnja 2021.g. te da je istu dužnost obnašao i u mandatima 2013.2017. i 2017.-2021. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je Općina Vidovec u postupku raspisivanja natječaja za dodjelu stipendija učenicima i studentima s područja Općine Vidovec („Službeni vjesnik Varaždinske županije broj 72/20.), pri čemu općinski načelnik raspisuje natječaj, imenuje Povjerenstvo, odlučuje o prigovorima kandidata uza dodjelu stuipendija te na temelju Opdluke Općinskog vijeća Općine Vidovec o broju dodijeljenih stipendija, potpisuje ugovore o dodjeli stipndija.

Dužnosnik nadalje navodi da se u školskoj/akademskoj godini 2020./2021. na natječaj Općine Vidovec za dodjelu stipendija javio i njegov sin, a sukladno mišljenju Povjerenstva broj: 711-I-1769-M-127/19-03/17 od 20. rujna 2019.g. u kojem se navodi da sin dužnosnika može sudjelovati u postupku dodjele studentskih stipendija kojeg provodi Općina Vidovec te da pod jednakim i unaprijed propisanim uvjetima koji vrijede za sve studente, može dobiti stipendiju. Također, preporuka Povjerenstva bila je da se, u cilju očuvanja vlastitog integriteta, vjerodostojnosti i nepristranosti te jačanja povjerenja građana u tijela javne vlasti, dužnosnik izuzme od potpisivanja ugovora te da za navedene radnje ovlasti svog zamjenika. Dužnosnik ističe, da je slijedom navedenog mišljenja, sve radnje vezane uz dodjelu stipendije preuzeo njegov tadašnji zamjenik.

Međutim, dužnosnikov sin se i ove godine planira prijaviti na natječaj Općine Vidovec za dodjelu stipendije, a s obzirom da Općina Vidovec nema zamjenika općinskog načelnika, ne postoji osoba koju bi dužnosnik mogao ovlastiti za potpisivanje ugovora o dodjeli stipendija.

Slijedom navedenoga, dužnosnik od Povjerenstva traži mišljenje može li se njegov sin prijaviti na natječaj za dodjelu stipendija te na koji način se može izuzeti iz radnji potpisivanja ugovora o dodjeli stipendija s obzirom da nema zamjenika.

Nastavno na navedeni zahtjev za davanjem mišljenja, Povjerenstvo je dopisom broj: 711-I-1888-M-141/21-02-8 od 9. studenoga 2021.g. obavijestilo dužnosnika da je sukladno dosadašnjoj praksi, u opisanim situacijama davalo dužnosnicima uputu da se izuzmu od bilo koje vrste postupanja te da svoje ovlasti prenesu na zamjenika. S obzirom da sukladno izmjenama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) u većem broju jedinica lokalne samouprave, pa tako i u Općini Vidovec, općinski načelnici/gradonačelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje, Povjerenstvo je pokrenulo konzultacije s Ministarstvom pravosuđa i uprave s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu te time i postupanje dužnosnika u skladu s odredbama ZSSI-a te je dužnosniku pojašnjeno da će mišljenje povodom njegovog zahtjeva Povjerenstvo dati odmah po usuglašavanju odgovarajućeg rješenja s Ministarstvom.

Općina Vidovec je zatim dana 29. studenoga 2021.g. dostavila odgovor Ministarstva pravosuđa i uprave KLASA: 023-01/21-01/643, URBROJ: 514-07-02-02/01-21-02 od 23. studenoga 2021.g. koji je navedeno Ministarstvo dalo na postovljeni upit dužnosnika Brune Hranića.

U dostavljenom odgovoru Ministarstva pravosuđa i uprave navodi se da je Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj 144/20.) došlo je do ukidanja zamjenika općinskih načelnika i gradonačelnika u jedinicama koje imaju do 10.000 stanovnika te su u većem broju jedinica lokalne samouprave nakon provedbe lokalnih izbora održanih u svibnju ove godine, općinski načelnici i gradonačelnici izabrani bez zamjenika, među ostalim i u Općini Vidovec.

U odnosu na te jedinice lokalne samouprave postavilo se pitanje prenošenja određenih ovlasti općinskog načelnika, odnosno gradonačelnika u kontekstu sprječavanja sukoba interesa. Vezano za predmetno pitanje Ministarstvu pravosuđa i uprave se obratilo i Povjerenstvo za odlučivanje o sukobu interesa koje je postavilo pitanje mogućnosti prenošenja ovlasti na privremenog zamjenika. Takvu mogućnost je Ministarstvo pravosuđa i uprave isključilo s obzirom da privremeni zamjenik zamjenjuje općinskog načelnika ili gradonačelnika tek ukoliko nastupe takve okolnosti da općinski načelnik ili gradonačelnik bude spriječen obavljati svoju dužnost. Naime, institut privremenog zamjenika ne može se poistovjetiti sa zamjenikom koji se na neposrednim izborim bira zajedno s općinskim načelnikom, gradonačelnikom i županom. Osoba određena privremenim zamjenikom nije niti može postati izvršno tijelo u jedinici lokalne samouprave. To što općinski načelnik, odnosno gradonačelnik imenuje privremenog zamjenika na početku svog mandata, ne znači da će privremeni zamjenik i obnašati tu dužnost.

Uministarstvo pravosuđa i uprave nadalje navodi da je u konkretnom slučaju riječ o situaciji u kojoj dužnosnik, odnosno općinski načelnik treba odlučiti o pravima člana svoje obitelji, tj. potpisati ugovor s istim o dodjeli stipendije, a čime bi moglo doći do povrede određenih odredbi ZSSI-a. U tom smislu općinski načelnik se treba, prema mišljenju Povjerenstva, izuzeti od postupanja koje može predstavljati sukob interesa, a u kojem je ovlašten odlučivati kao izvršno tijelo jedinice. Ministarstvo je stoga mišljenja da, u svrhu iznalaženja traženog rješenja (potpisivanja ugovora o dodjeljivanju stipendije djetetu dužnosnika), a u cilju izbjegavanja moguće situacije sukoba interesa, u jedinici u kojoj općinski načelnik, odnosno gradonačelnik nema zamjenika koji je izabran zajedno s njim i na kojeg bi se mogle prenijeti pojedine ovlasti, predmetnu situaciju eventualno je moguće premostiti na način da općinski načelnik, odnosno gradonačelnik prenese pojedinu ovlast na drugu osobu, primjerice na pročelnika ili drugog službenika jedinice. Također, prilikom povjeravanja poslova potrebno je voditi računa o izričitim ovlastima izvršnog tijela, među kojima prije svega o ovlasti za zastupanje jedinice.

Dakle, u tim jedinicama, općinski načelnik, odnosno gradonačelnik mogao bi prenijeti svoju ovlast u točno određenom slučaju, za točno određenu radnju (primjerice potpisivanje točno određenog ugovora), pri čemu se smatra da je u toj situaciji potrebna suglasnost osobe koju se ovlašćuje za prihvaćanje izvršavanja predmetne ovlasti.

U tom smislu, ako se potpisivanje ugovora bazira na prethodno donesenim odgovarajućim odlukama nadležnih tijela te je potpisivanje ugovora samo krajnji čin sklapanja pravnog posla (a da su pri tome ispunjeni svi uvjeti iz natječaja), predmetne ovlasti, kao što je prethodno navedeno, bi se mogle prenijeti na nekog od službenika jedinice. Pri tome je u slučaju Općine Vidovec bitna činjenica da je navedena stipendija djetetu dužnosnika bila dodijeljena i prošle godine (školska godina 2020/2021) te je istu tada, sukladno mišljenju Povjerenstva, potpisao zamjenik općinskog načelnika (budući da se općinski načelnik izuzeo od odlučivanja).

Navedeno očitovanje Ministarstva pravosuđa i uprave Povjerenstvu je dostavio i sam dužnosnik putem elektroničke pošte dana 30. studenoga 2021.g. te je dodatno napomenuo kako je jasno da se mora izuzeti od potpisivanja ugovora sa svojim djetetom, ali da i dalje nije razvidno može li raspisati natječaj za dodjelu stipendija ili to mora biti druga osoba i koja bi to osoba mogla biti. Dužnosnik još jednom ukazuje da zamjenika nema te da se djeca predsjednika općinskog vijeća također planiraju javiti na natječaj za dodjelu stipendija tako da dužnosnik niti njega ne može ovlastiti za raspisivanje natječaja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. navedenog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te je stoga sin dužnosnika član njegove obitelji u smislu članka 4. stavka 2. ZSSI-a te s dužnosnikom povezana osoba u smislu stavka 5. istog članka.

Člankom 7. stavkom 1. točkom c) propisano je da je dužnosnicima zabranjeno zlouporabiti posebna prava koja proizlaze ili su potrebna za obavljanje dužnosti.

Povjerenstvo obrazlaže da ostvarivanje prava na primanje stipendije predstavlja pravo dužnosnikovog sina koje isti može ostvarivati pod jednakim i unaprijed definiranim pretpostavkama kao i svi drugi studenti koji ispunjavaju uvjete za dodjelu stipendija na području Općine Vidovec.

Međutim, u opisanoj situaciji sam postupak može biti javno percipiran kao situacija u kojoj bi moglo doći do zlouporabe posebnih prava dužnosnika, s obzirom na okolnost da je dužnosnik čelnik tijela javne vlasti koje dodjeljuje stipendije te u obnašanju iste dužnosti može poduzimati radnje u provedbi natječaja za njihovu dodjelu.

Nastavno na navedeno, Povjerenstvo ukazuje da su dužnosnici izabrani od građana pozvani štititi javni interes i opravdati povjerenje građani koje su im izborom ukazali, a time se ujedno čuva javna percepcija da na odluku nije utjecala okolnost da dužnosnikov sin sudjeluju u natječaju.

Stoga Povjerenstvo upućuje dužnosnika Brunu Hranića da se, u svrhu očuvanja vlastitog integriteta i vjerodostojnosti te očuvanja povjerenja građana u nepristrano obnašanje dužnosti općinskog načelnika Općine Vidovec, odnosno s ciljem sprječavanja nastanka percepcije javnosti da je koristio obnašanje dužnosti za probitak povezane osobe, izuzme od sudjelovanja u postupku provedbe natječaja za dodjelu stipendija te od donošenja odluke o dodjeli stipendija, kao i od sklapanja ugovora sa svojim sinom. Sukladno dostavljenom odgovoru Ministarstva pravosuđa i uprave, dužnosnik za navedene radnje može ovlastiti pročelnika ili drugog službenika u Općini Vidovec.

Povjerenstvo pritom napominje kako nema zapreke da dužnosnik raspiše predmetni natječaj za dodjelu stipendija, no sukladno ranije navedenom ne može poduzimati daljnje radnje u postupku provedbe navedenog natječaja s obzirom da će se na isti javiti njegov sin.

 Povjerenstvo također upućuje dužnosnika da s ciljem osiguranja transparentnog postupanja, okolnost da se na natječaj za dodjelu stipendija javio njegov sin deklarira članovima Općinskog vijeća Općine Vidovec

Slijedom svega navedenog, odlučeno je kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Bruno Hranić, elektroničkom dostavom
2. Objava na internetskoj stranici Povjerenstva
3. Pismohrana